Kakawin Arjunawiwāha/Pupuh 27
Pupuh 27 - Jagaddhita 

1.
a. sang hyang Pāśupatāstramantra rinĕgĕp nṛpasuta masamādhi sakṣaṇa
b. rĕp māwak tikang agni rākṣasaśarīra pitung ayuta kapwa sāyudha
c. maryak mālun-alun ya ring gagana pūrṇa mĕtu saka ri tungtunging laras
d. krūrakāra tĕkângasut gumĕsĕng ikang asura saha bhṛtya wāhana

2.
a. siddhi śrī Maṇimāntakādhipa manusmaraṇa warabhaṭāra Bherawa
b. acchedyâmaraṇângjĕlag ri tĕngahing hawu ri hilangikang balāsura
c. dhyāyi rĕp mĕtu tang balāsura muwah saka ri tutuk apūrwabhīṣaṇa
d. icchânantara kātarâpulih amuk dumaśaguna halĕpnikang hilang

3.
a. ping pat ping lima yan minangkana muwah kagiri-giri ta ya triwikrama
b. ngke sang hyang Tripurāntakāgniśara panglĕpas iriya muwah triwikrama
c. ndah yêkā pinasang rahasyaning upaya tĕkapira sang ārya Phālguna
d. sūkṣmajñāna ring amaśāpa katuturnira ri wĕkasikāng anugraha

4.
a. ngĕsngösĕn surasangghya mawrĕg alayū tĕkapi paramaśaktining musuh
b. sang Pārthâta mahā tumūt katawurag milu pinakapamuntat ing murud
c. lwir kewran matawan-tawan tiki dinwan hinujungan inirup sināhasan
d. dening rākṣasa pangharĕp mamanah anghudani ri musala mwang tomara

5.
a. yêka-n garjita sang Niwātakawacânudingi kiwa manguṇḍa tomara
b. hāhāh mānuṣa dibya ko-n wĕnang amangpang aku sakala lokikāntaka
c. ākw īki-ng makadṛwya ng aṇḍabhuwanâku makahulun ikang jagattraya
d. panglampūnya silunglungamwa mulihêng nirayapada nahan wuwusnika

6.
a. ndan sang Pāṇḍusutâsuwe sira huwus tumihangakěn ikang śarottama
b. nārācāstra śarīrabandhana ngaranya saha japa samādhi dewata
c. těmpuning waratomarê siramahânghapiti ya mapi kantěping ratha
d. makrak sang Maṇimāntakādhipa těkângamah-amah atěhěr mangadwakěn

7.
a. kālanya-n kasilib kabañcana měngā babahan ikang anugrahêng sira
b. tan dwa-dwan pinanah sěsěk śara warāstra tutukira kalěnggaking ratha
c. amběk niścaya sawalepa magawe lupa larapan ikang pati-n těka
d. byātītan těka-ng antaśāpa ya tinūtni pangawaśanikāng anityaśa

Arjunawiwāha
Kakawin Arjunawiwāha